**Mao Tun** (čín. 茅盾 – Mao Tun, pchin-jin: *Máo Dùn*, vlastným menom **Šen Te-chung**, čín. 沈德鸿 – Šen Te-chung, pchin-jin: *Shěn Déhóng*; \* 4. júl 1896 –  27. marec 1981) bol čínsky spisovateľ. Preslávil sa najmä románovou tvorbou.

Šen Te-chung si v dvadsiatych rokoch vybral umelecký pseudonym *Mao-tun* (čín. 矛盾, pchin-jin: *máodùn*), s významom „*protiklad*, *rozpor*", keďže toto slovo podľa neho výstižne vyjadrovalo napätie medzi protikladnými revolučnými ideológiami svojej doby. Neskôr zmenil jeho priateľ Šeng-tchao Je prvý znak pseudonymu na 茅 (čo je tradičné čínske priezvisko „Mao"), aby ho uchránil pred politickou perzekúciou.

Život
-----

Mao študoval v rokoch 1913 – 1916 na Pekinskej univerzite, kde sa naučil po anglicky a zoznámil sa so západnou literatúrou. Po škole sa venoval žurnalistike a roku 1919 sa pridal k Hnutiu štvrtého mája, ktoré otriaslo celou Čínou. V roku 1921 spoluzakladal *Spoločnosť pre štúdium literatúry* (čín. 文學研究會) a keď táto spoločnosť prevzala *Mesačník pre romány* (čín. 小说月报), Mao sa stal jeho hlavným redaktorom.

Od roku 1924 sa venoval revolučnej činnosti v Šanghaji. Keď bola roku 1926 vo Wu-chane ustanovená revolučná vláda, Mao prijal miesto na ministerstve informácií. Roku 1927 Čankajšek revolučnú vládu rozprášil a Mao utiekol do Šanghaja, ktorý spadal pod cudzineckú koncesiu.

V tomto období v ňom rastie túžba literárne zachytiť búrlivú dobu, ktorú prežil, zmarené nádeje a celý osud svojej generácie. V rokoch 1927 až 1928 napísal trilógiu *Zatmenie* (čín. 蚀), ktorá ho vyniesla medzi popredných čínskych spisovateľov. V troch románoch opisuje zúfalstvo čínskych intelektuálov nad ich zmarenými nádejami a odsudzuje Čankajškov zásah. V roku 1932 napísal svoje najväčšie dielo, *Polnoc* (čín. 子夜). Z tridsiatych rokov pochádza aj jeho sonda do ekonomických vzťahov v čínskej spoločnosti *Jarní hodvábnici* (čín. 春蚕).

Počas druhej svetovej vojny sa zapojil do protijaponského hnutia. Po založení Čínskej ľudovej republiky sa stal jej prvým ministrom kultúry (1949 – 1964). Roku 1964 bol však kvôli zmene ideológie z pozície zosadený a počas Kultúrnej revolúcie ho podrobili kritike. Revolúciu sa mu však podarilo prežiť a v sedemdesiatych rokoch bol jedným z predstaviteľom tzv. literatúry rán, ktorej nosnou témou bol život za kultúrnej revolúcie.

Výber z diela
-------------

* *Zatmenie*, 1928
* *Traja kráčajúci ľudia*, 1931
* *Polnoc*, 1932
* *Jarní hodvábnici*, 1932
* *Obchod rodiny Linovej*, 1932
* *Jesenná žatva*, 1933

Literatúra
----------

Tun Maove dielo obšírne analyzoval slovenský sinológ Jozef Marián Gálik. Medzi Gálikové diela o Tun Maovi patria:

* Gálik, Marián. *Mao Tun and Modern Chinese Literary Criticism*. (1969)
* Gálik, Marián. *The Genesis of Modern Chinese Literature Criticism*. (1980)
* Mao Tun: *Jednej letnej noci*. Nový orient (Praha), 6, 1959
* Mao Tun: *Obchod rodiny Linovej a iné poviedky*. Bratislava: Slovenský spisovateľ, 1961.

Referencie
----------

1. ↑  Do češtiny je preložený ako Šerosvit. pozri Mao Tun: Šerosvit. Praha: SNKLHU, 1958.
2. ↑   *Archivovaná kópia* [online]. [Cit. 2011-05-24]. Dostupné online. Archivované 2011-05-24 z originálu.

Autoritné údaje: * abART: 132567
* BnF: 119143434
* GND: 118730762
* ISNI: 0000 0003 6864 5959
* LCCN: n79072977
* NK ČR: jn20000710433
* SNK: 147959
* VIAF: 97121854
* WorldCat: lccn-n79072977